CELEX: 32012D0208
Language: sl
Date: 2012-04-20 00:00:00
Title: 2012/208/EU: Izvedbeni sklep Komisije z dne 20. aprila 2012 o spremembi Izvedbenega sklepa 2011/861/EU o začasnem odstopanju od pravil o poreklu iz Priloge II k Uredbi Sveta (ES) št. 1528/2007 zaradi upoštevanja posebnih razmer v Keniji v zvezi s fileti tuna (notificirano pod dokumentarno številko C(2012) 2463)

24.4.2012   
            
            
               SL
            
            
               Uradni list Evropske unije
            
            
               L 110/39
            
         IZVEDBENI SKLEP KOMISIJE
   z dne 20. aprila 2012
   o spremembi Izvedbenega sklepa 2011/861/EU o začasnem odstopanju od pravil o poreklu iz Priloge II k Uredbi Sveta (ES) št. 1528/2007 zaradi upoštevanja posebnih razmer v Keniji v zvezi s fileti tuna
   (notificirano pod dokumentarno številko C(2012) 2463)
   (2012/208/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1528/2007 z dne 20. decembra 2007 o uporabi ureditev za blago s poreklom iz nekaterih držav iz skupine afriških, karibskih in pacifiških držav (AKP), določenih v sporazumih, ki vzpostavljajo ali vodijo k vzpostavitvi sporazumov o gospodarskem partnerstvu (1), in zlasti člena 36(4) Priloge II k Uredbi,
   ob upoštevanju naslednjega:
   
               (1)
            
            
               Dne 19. decembra 2011 je Komisija sprejela Izvedbeni sklep 2011/861/EU (2), s katerim je odobrila začasno odstopanje od pravil o poreklu iz Priloge II k Uredbi (ES) št. 1528/2007 zaradi upoštevanja posebnih razmer v Keniji v zvezi s fileti tuna.
            
         
               (2)
            
            
               Kenija je 1. decembra 2011 v skladu s členom 36 Priloge II k Uredbi (ES) št. 1528/2007 zahtevala novo odstopanje od pravil o poreklu iz navedene priloge. Kenija je 16. januarja 2012 predložila dodatne informacije v zvezi z zahtevkom. Po podatkih Kenije je ulov surovega tuna s poreklom nenavadno majhen celo v primerjavi z običajnimi sezonskimi nihanji, kar je privedlo do zmanjšanja proizvodnje filetov tuna. Kenija je izpostavila tveganje zaradi piratstva pri dobavi surovega tuna. Zaradi teh neobičajnih razmer Kenija v določenem obdobju še vedno ne more izpolnjevati pravil o poreklu iz Priloge II k Uredbi (ES) št. 1528/2007. Odobriti je treba novo odstopanje z začetkom veljavnosti od 1. januarja 2012.
            
         
               (3)
            
            
               Izvedbeni sklep 2011/861/EU se je uporabljal do 31. decembra 2011. Treba je zagotoviti nadaljevanje uvoza iz držav AKP v Unijo kot tudi nemoten prehod k Začasnemu sporazumu o gospodarskem partnerstvu med Evropsko skupnostjo in njenimi državami članicami na eni strani ter Vzhodnoafriško skupnostjo na drugi („Začasni sporazum o gospodarskem partnerstvu EAC-EU“). Veljavnost Izvedbenega sklepa 2011/861/EU je zato treba podaljšati od 1. januarja 2012 do 31. decembra 2013.
            
         
               (4)
            
            
               Neprimerno bi bilo odobriti odstopanja v skladu s členom 36 Priloge II k Uredbi (ES) št. 1528/2007, ki presegajo letno kvoto, odobreno za regijo Vzhodnoafriške skupnosti v okviru Začasnega sporazuma o gospodarskem partnerstvu EAC-EU. Višino kvot za leti 2012 in 2013 je treba določiti na 2 000 ton filetov tuna letno.
            
         
               (5)
            
            
               Zaradi jasnosti je treba izrecno določiti, da so do odstopanja upravičeni zgolj fileti tuna z oznako KN 1604 14 16, proizvedeni iz tuna iz tarifne številke HS 0302 ali 0303 brez porekla.
            
         
               (6)
            
            
               Izvedbeni sklep 2011/861/EU je zato treba ustrezno spremeniti.
            
         
               (7)
            
            
               Ukrepi, predvideni s tem sklepom, so v skladu z mnenjem Odbora za carinski zakonik –
            
         SPREJELA NASLEDNJI SKLEP:
   Člen 1
   Izvedbeni sklep 2011/861/EU se spremeni:
   
               1.
            
            
               člen 1 se nadomesti z naslednjim:
               „Člen 1
               Z odstopanjem od Priloge II k Uredbi (ES) št. 1528/2007 in v skladu s členom 36(1)(a) navedene priloge se fileti tuna z oznako KN 1604 14 16, proizvedeni iz tuna brez porekla iz tarifne številke HS 0302 ali 0303, štejejo za proizvod s poreklom iz Kenije v skladu s pogoji iz členov 2 do 5 tega sklepa.“;
            
         
               2.
            
            
               člen 2 se nadomesti z naslednjim:
               „Člen 2
               Odstopanje iz člena 1 se uporablja za proizvode in količine iz Kenije, navedene v Prilogi, ki so prijavljeni za sprostitev v prosti promet v Uniji med 1. januarjem 2012 in 31. decembrom 2013.“;
            
         
               3.
            
            
               člen 6 se nadomesti z naslednjim:
               „Člen 6
               Ta sklep se uporablja od 1. januarja 2012 do 31. decembra 2013.“;
            
         
               4.
            
            
               Priloga se nadomesti z besedilom iz Priloge k temu sklepu.
            
         Člen 2
   Ta sklep se uporablja od 1. januarja 2012.
   Člen 3
   Ta sklep je naslovljen na države članice.
   
      V Bruslju, 20. aprila 2012
      
         
            Za Komisijo
         
         Algirdas ŠEMETA
         
            Član Komisije
         
      
   
   
      (1)  UL L 348, 31.12.2007, str. 1.
   
      (2)  UL L 338, 21.12.2011, str. 61.
   
      PRILOGA
      
         
            „PRILOGA
            
                        Zaporedna številka
                     
                     
                        Oznaka KN
                     
                     
                        Opis blaga
                     
                     
                        Obdobja
                     
                     
                        Količine
                     
                  
                        09.1667
                     
                     
                        1604 14 16
                     
                     
                        Fileti tuna
                     
                     
                        1.1.2011 do 31.12.2011
                     
                     
                        2 000 ton
                     
                  
                        1.1.2012 do 31.12.2012
                     
                     
                        2 000 ton
                     
                  
                        1.1.2013 do 31.12.2013
                     
                     
                        2 000 ton“